Jeanne d'Arc

« Pis chèle voés al o vnu, inviron l’eure ed midi, à ch’tans d’étè, dins ch’gardin d’min père, in un jor ed junnache. »
— Jeanne à sin porchès à Rouen.

Jeanne d'Arc (qu'in apèle itou Sainte Jeanne d'Arc o El Puchèle, in franchoés Jeanne d'Arc, d’sin tans in l'lonmoét Jehannette, Jehanne, Jehanne Dart/Tart o Jehanne Dare, pis insuite itou Jehanne du Lis/Lys) al est unne sainte d'echl'Église catolike romainne pi unne éroïne d'el nacion franchoése. Al est nèe in janvier d'echl'ainnèe 1412 à Domrémy (in Lorainne in Franche, moais à ch'tans-lo ch'étoét in téritoére bourdgingnon) pi morte arsite vivante à Rouen in Neurmindie in Franche (moais à ch'tans-lo ch'étoét in tère ingloése).

Quoé-jou qu'ch'étoét l’Franche à ch'tans Jeanne d'Arc ?
Un poaiyis in dgère
Edpis 1337, ch'est l’dgère d'Un Chint Ains. Ches dgériers d’Franche pi d'Inglétère is s'afrontoétte edseur el tère franchoése. Ech poaiyis il étoét déravagè par ches fanminnes car, inte ches batales, ches seudards is vont voler dins ches cinses ; is prindoétte ech minger à ches gins d'ech poaiyis. Ed pus, ches maladies provotchoétte el mort ed milons d’gins. Ch'est dins chole période fort durte eq Jeanne a nait in Lorainne. Quanqu'al étoét unne éfante, al aidoét s’mère pi gardoét ch’bétal à sin père qu'étoét un laboureus, ses amis is ont dit itou qu'al étoét djo fort erligieuse et qu'al aloét proéïer tout ch'tans à chl'église. Pus viule, joinne file, a vo connoéte un destin incroéïabe in aidant ch’deufin Carles à dvenir roé ed Franche.

Quoé-jou qu'al est dvenute el Jeanne d'Arc ?
Prisonnière ed ches Ingloés
Aprés ch’sake ed Carles VII, Jeanne a vut continuer l’dgère, moais ch’roé d’Franche i vut nuer d’ches alianches avuc ses vius anemins. Jeanne a s'intoure adon d'queuques onmes in armes por cacher ches Ingloés d’el Franche. À chl'ernouvieu, al o ‘té foaite prisonnière per ches Bourdgingnons à Compiène pis vindute à ches Ingloés. Is s'gaudiçtte d'ès capture quer is crainntte Jeanne el dgérière.

Asite per ches Ingloés
Jeanne est amnèe à Rouen, unne vile intre ches mans ed ches Ingloés. Édz onmes d'Église franchoés, aliès à ches Ingloés, organniztte sin prochès. Is l'atchuztte ed porter d'ches vètmints d'onme pi qu'ch'est interdit à ches fanmes. Is l'atchuztte itou d’mintir quanqu'a dit qu'al o intindu d'ches voés ed Diu. Is vouloétte prouver qu'ech roé d’Franche il o ‘tè coronnè par unne sorchière. Finalmint, is la condanntte à ète asite vivante. Carles VII il o invoéïè ses seudards mais is arivtte d'trop tard...
centré|vignette|upright=1.1| JehanneInluminure -  Les vies des femmes célèbres (1504), manuscrit d'Antoine Dufour, musée Dobrée, Nantes.
catégorie:Histoère